Na temelju čl. 42. st. 1. Zakona o lokalnim porezima („Narodne novine“ 115/16, 101/17, 114/22 i 114/23), i čl. 27. Statuta Grada Zlatara („Službeni glasnik Krapinsko – zagorske županije“ 36A/13, 9/18, 9/20 i 17A/21), Gradsko vijeće Grada Zlatara na svojoj 21. sjednici održanoj 13. prosinca 2023. godine, donosi

**ODLUKU O IZMJENAMA I DOPUNI ODLUKE O POREZIMA**

**GRADA ZLATARA**

**Članak 1.**

U Odluci o porezima Grada Zlatara („Službeni glasnik Krapinsko-zagorske županije“ 22/17, 39/17, 54A/20 i 52/22 – dalje: Odluka) u članku 2. točka 1. briše se i mijenja novom točkom 1. koja glasi: „1. porez na potrošnju“.

**Članak 2.**

U Odluci broj i riječi iznad članka 3. koje glase: „1. Prirez porezu na dohodak“ brišu se i mijenjaju slovom i riječima „1. porez na potrošnju“.

**Članak 3.**

Članak 3. mijenja se i glasi: „Porez na potrošnju plaća se po stopi od 3% na osnovicu koju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.“.

**Članak 4.**

Dodaje se članak 4. koji glasi: „Nadležno porezno tijelo za utvrđivanje, evidentiranje, nadzor, naplatu i ovrhe radi naplate poreza na potrošnju je Jedinstveni upravni odjel Grada Zlatara“.

**Članak 5.**

Dodaje se članak 5. koji glasi: „Utvrđenu obvezu poreza na potrošnju za obračunsko razdoblje od prvog do posljednjeg dana u mjesecu porezni obveznik iskazuje na obrascu PP-MI-PO, koji se nalazi u prilogu Zakona o lokalnim porezima i njegov je sastavni dio, i predaje ga do 20.-og u mjesecu za prethodni mjesec u Grad Zlatar, Jedinstveni upravni odjel, Računovodstvo, pojedinačno za svaki poslovni prostor.“.

**Članak 6.**

Članak 8. mijenja se i glasi: „Nadležno porezno tijelo za utvrđivanje, evidentiranje, nadzor, naplatu i ovrhe radi naplate poreza na kuće za odmor je Jedinstveni upravni odjel Grada

Zlatara“.

**Članak 7.**

Članak 19. stavak 1. mijenja se i glasi: „Nadležno porezno tijelo za utvrđivanje, evidentiranje, nadzor, naplatu i ovrhe radi naplate poreza na korištenje javnih površina je Jedinstveni upravni odjel Grada Zlatara“.

**Članak 8.**

Ova Odluka stupa na snagu 1. siječnja 2024. godine, a objavit će se u „Službenom glasniku Krapinsko-zagorske županije“.

KLASA: 410-07/22-01/04

URBROJ: 2140-07-01-23-4

U Zlataru 13. prosinca 2023.

PREDSJEDNICA

Danijela Findak